作者：胡翼龙
词牌/韵律：霓裳中序第一

paragraphs: 江郊雨正歇。
燕子飞来人忆别。
未了残梅怨结。
渺野色波光，春与天接。
相思辽阔。
怕柳风、吹老吟发。
关情处，满汀芳草，遮莫是鶗鴂。
时节。
一饷愁绝。
谩料理、新翻几阕。
山尊堪共谁设。
梦到断桥，飞絮仍雪。
岁华休省阅。
早霍地、小园花发。
已办著、海棠开后，独立半廊月。